แบงก์กลุ้มพนักงานคอลเซ็นเตอร์หาย
แบงก์ขาดแคลนพนักงานระดับปฏิบัติการอย่างหนัก โดยเฉพาะคอลเซ็นเตอร์
4 ส.ค. 2558

แบงก์ขาดแคลนพนักงานระดับปฏิบัติการอย่างหนัก โดยเฉพาะคอลเซ็นเตอร์
นายฐากร ปิยะพันธ์ กรรมการผู้จัดการใหญ่ กรุงศรี คอนซูเมอร์ เปิดเผยว่า ขณะนี้ภาคธนาคารกำลังประสบปัญหาขาดแคลนพนักงานระดับปฏิบัติงาน โดยเฉพาะพนักงานคอลเซ็นเตอร์ เจ้าหน้าที่การตลาด พนักงานให้บริการที่เคาน์เตอร์ (เทรลเลอร์) เนื่องจากงานด้านนี้ขยายตัวมาก ทั้งงานของธนาคารพาณิชย์เอง และบริษัทป ระกันภัย ประกันชีวิต ผู้ผลิตสินค้าอุปโภคและบริโภค ทำให้เกิดการดึงตัวเจ้าหน้าที่คอลเซ็นเตอร์ของธนาคารไปอยู่ในธุรกิจอื่นมากขึ้น
นายฐากร กล่าวว่า ธนาคารแต่ละแห่งจะเปิดรับสมัครพนักงานใหม่ตลอดเวลา และเมื่อพนักงานมีประสบการณ์ก็จะถูกดึงตัวไป ดังนั้นผลตอบแทนของพนักงานคอลเซ็นเซอร์ที่ได้รับก็ได้ปรับให้มากขึ้น ดีกว่าในอดีตที่พนักงานคอลเซ็นเตอร์จะใช้พนักงานที่ไม่ต้องมีความเชี่ยวชาญมาก แต่ปัจจุบันงานซับซ้อนและลูกค้ามีปัญหาต้องการความช่วยเหลือฉุกเฉิน จำเป็นต้องใช้พนักงานที่มีความคล่องตัวและรอบรู้
“พนักงานคอลเซ็นเตอร์เป็นด่านแรกที่จะช่วยแก้ไขและรับฟังปัญหาของลูกค้า ซึ่งจำเป็นต้องได้รับการเทรนนิ่งให้มีความรู้เฉพาะทางมากขึ้น ไม่สามารถตอบแบบอัตโนมัติตามที่ได้รับการเทรนนิ่งมาได้อีกต่อไป และจะต้องมีความรู้ทางด้านภาษาอังกฤษที่ตอบโต้และสื่อสารได้ ซึ่งเป็นสิ่งจำเป็นในอนาคต” นายฐากร กล่าว
แหล่งข่าวจากธนาคารกรุงเทพ เปิดเผยว่า ทุกธนาคารขาดแคลนพนักงานให้บริการ ปัจจุบันผู้ที่เรียนจบใหม่ก็ไม่อยากมาสมัครงานเป็นเทรลเลอร์ รับฝาก ถอน โอนเงิน เพราะเห็นว่าเป็นงานที่ต้องรับผิดชอบสูง หากนับเงินผิดพลาด ทอนเงินหรือคีย์ข้อมูลผิด ก็จะต้องชดใช้ค่าเสียหาย และบางครั้งอาจจะโดนโทษทางวินัยด้วย ซึ่งความรับผิดชอบอาจไม่คุ้มค่ากับผลตอบแทนที่ได้รับ
นอกจากนี้ นักศึกษาจบใหม่ก็ไม่นิยมทำงานประจำ ต้องการไปประกอบกิจการของตัวเองมากกว่า ทำให้มีผู้สนใจมาสมัครงานไม่มากนัก และสิ่งที่พนักงานใหม่สนใจคือค่าตอบแทนในการทำงานมากกว่าความมั่นคงของงานหรือองค์กร และพร้อมจะย้ายงานใหม่หากได้รับผลตอบแทนสูงกว่า
แหล่งข่าวจากธนาคารธนชาต เปิดเผยว่า ธนาคารได้จัดงาน Walk-in Interview เปิดรับสมัครพนักงานใหม่ ในตำแหน่งพนักงานคอลเซ็นเตอร์ และพนักงานขายทางโทรศัพท์ (เทเลเซลส์) จำนวนมาก ในวันที่ 10, 17, 24 และ 31 ส.ค. เวลา 09.00-15.00 น. ที่ธนาคารธนชาต อาคารธนชาต วงศ์สว่าง (กรุงเทพฯ) ซึ่งสอบสัมภาษณ์แล้วจะแจ้งทันทีว่ารับเข้าทำงานหรือไม่
นอกจากนี้ ธนชาตโบรกเกอร์ บริษัทในกลุ่มธนชาต ประกาศรับสมัครงานตำแหน่ง เจ้าหน้าที่การตลาดประกันภัยรถยนต์ทางโทรศัพท์ หากมีประสบการณ์ขายประกันรถยนต์ หรือมีใบอนุญาตเป็นนายหน้าประกันวินาศภัยจะพิจารณาเป็นพิเศษ